วงการฮอลลิวูดเตรียมรับมือ นักแสดงอาจผละงาน
วงการฮอลลีวูด กำลังเตรียมรับวิสัยที่บรรดานักแสดงอาจผละงาน ซึ่งจะทำให้การสร้างภาพยนตร์และการทำรายการโทรทัศน์ต้องหยุดชะงักไปอีก
บรรดาสมาชิกของสหภาพนักแสดงภาพยนตร์ หรือ SAG กำลังขอทำสัญญาใหม่ กับบรรดาโรงถ่ายภาพยนตร์ของฮอลลีวูด สัญญาเดิมหมดอายุลงตอนเที่ยงคืนของวันที่ 30 เดือนมิถุนายน หลังจากคณะผู้เจรจาต่อรองหลักของบรรดาโรงถ่ายภาพยนตร์ ยื่นข้อเสนอขั้นเด็ดขาดแล้ว ทั้ง SAG และฝ่ายพันธมิตรผู้สร้างภาพยนตร์และรายการโทรทัศน์ เจรจากันมานานเป็นเดือนๆ แล้ว โดยที่ยังทำข้อตกลงฉบับใหม่กันไม่ได้ SAG กำลังขอให้จ่ายเงินชดเชยเพิ่มเติมสำหรับรายการที่หาดูได้ทางเครือข่ายอินเตอร์เน็ต ตอนปลายปีที่แล้ว ประเด็นปัญหาเดียวกันนี้ ทำให้สหภาพนักเขียนบทภาพยนตร์ผละงานนานกว่า สามเดือน ซึ่งการผละงานครั้งนั้น ทำให้เศรษฐกิจของรัฐแคลิฟอร์เนียขาดรายได้ไปกว่าสองพันล้านเหรียญสหรัฐ ดาราภาพยนตร์ วิล สมิธ หวังว่า สมาชิกของ SAG จะไม่ผละงาน คุณวิล สมิธ กล่าวว่าผู้เจรจาของ SAG กำลังพิจารณาข้อเสนอล่าสุดของผู้สร้างภาพยนตร์ของฮอลลิวูด และมีแผนจะติดต่อกับสหภาพผู้สร้างภาพยนตร์ในวันจันทร์ สำหรับข้อเสนอที่ว่านั้น รวมถึงเงินชดเชยเพิ่มเติมจำนวนสองร้อยห้าสิบล้านเหรียญสหรัฐ สำหรับนักแสดงภาพยนตร์เป็นเวลาสามปี